Putous-ohjelmassa lauantaina esittäytynyt sketsihahmo Salme Pasi väänsi vahvaa porin murretta. Monen huulille nousi kysymys: Onko Porissa oikea Pasi Salmi, johon hahmo perustuu?

Hahmon luoja Joonas Nordman myöntää kaveeraavansa "oikean" Pasi Salmen kanssa. Hahmoaan varten Nordman ei mieheltä ottanut kuin nimen. Pasi Salmi on porilainen muusikko, joka tunnetaan muun muassa yhtyeistä Magyar Posse ja Eleanoora Rosenholm.

– Tunnemme Pasin kanssa toisemme erittäin hyvin. Olemme monissa käänteissä eri produktioissa heittäneet porilaista läppää, mutta sketsihahmo ei sinänsä liity häneen mitenkään. Kaikin puolin tämä on rakkauden tunnustus lajille nimeltä porilainen mies, Joonas Nordman sanoo.

Sketsihahmo ei sinänsä liity häneen mitenkään. Putous-tähti Joonas Nordman

Porilaislähtöinen Nordman kertoo valinneensa sketsihahmon nimen, koska tuntee ainakin kymmenkunta porilaista Pasia ja sukunimeksi Salmen, koska se oli sopivan napakka. Muusikko Pasi Salmella ei ollut aavistustakaan, että saisi kaimakseen sketsihahmon.

– En varoittanut häntä mitenkään etukäteen tämän nimen käytöstä. Puhuimme kyllä lähetyksen jälkeen Pasin kanssa puhelimessa. Hän tykkäsi hahmosta suunnattomasti, Nordman kertoo.